**Cale**

*Elena Armenescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin credință și cunoaștere

Pe calea înfrânării și răbdării

Cu evlavie și smerenie

Ajungi

La treapta

Iertătoare și generoasă

A iubirii

Oțel și totodată ceară

Ce se curbează, se modelează

Fără să se rupă sau topească

Binecuvântând legea cerească

A harului primit sau dobândit

Prin voința Domnească.

Am cunoscut suferința fizică

Și din lăcașul armoniei mi-am zis:

Am s-o fac să dispară

Prin cunoaștere

Am să știu mai întâi cum ia naștere

Cum crește

Cum se extinde

Și cuprinde

Încet sau cu brutalitate

Măruntaiele toate.

Mai târziu am descoperit

Suferința sufletului

Și mi-am șoptit:

Iată! Cunoașterea este limitată

Și această apăsare

Suferința

Nu o vezi izbăvită

Decât prin poruncă

Descântată

Rostiră incantatoriu

Ca la granița cu purgatoriul

Alungată cu o mantră

De golire, de curățire

A locului îndurerat

Vremelnic ocupat

de ceva ce se mlădie

prin oase

prin structurile nervoase

din cap spre călcâi

mai întâi

apoi

spre brațe îți dă ocol

te încrucișează și te face

cruce de ace.

Doar

Prin credință și cunoaștere

Pe calea înfrânării șirăbdării

Cu evlavie și smerenie

Ajungi la treapta

Iertătoare și generoasă

A iubirii

Oțel și totodată ceară

Ce se curbează, se modelează

Fără să se rupă sau topească

Binecuvântând legea cerească

A harului primit sau dobândit

Prin voința dumnezeiască.